Programplan for opplæring i overvåkning av akutt syke – OK-programmet

Bakgrunn

Flere kritisk syke (fra små barn til eldre) med komplekse problemstillinger, samt den medisinsk-teknologiske utviklingen åpner for nye muligheter innenfor diagnostikk, behandling og oppfølging av alvorlig sykdom. Intensivsykepleiere er en begrenset ressurs i sykehuset og etablering av overvåkingsenheter er en forutsetning for effektiv bruk av de intensivsengene som foretaket har til rådighet. Pasienter ved enheter som behandlingsmessig er på et nivå mellom intensivenhetene og sengepostene (eller definerte overvåkningsrom på sengepostene) trenger sykepleiere som kan håndtere komplekse pasientsituasjoner og avansert teknologi.

Målgruppe og opptakskrav

Programmet er målrettet til sykepleiere med minst ett års klinisk erfaring og som arbeider ved overvåkingsenheter.

Søknad

Avdelingssykepleier melder inn kandidater til programmets koordinator på eget søknadsskjema. Utlysning på Innsiden hver høst. Koordinator vurderer opptak ut fra foretakets strategiske behov og legger frem forslag til styringsgruppen, som beslutter tildeling av plassene.

Ett kull består av 20 sykepleiere.

Oversikt over emner og læringsutbytte

Har basal kunnskap om EKG og arytmi (strimmeltolking) - skille mellom patologiske (behandlingskrevende) og normale hjerterytmer

Kan fylle og kontrollere arteriesett og ta blodprøver fra arteriesett

Tidlig oppdagelse av sepsis

Kan bruke medisinsk utstyr; stasjonære overvåkingsskop, sprøytepumpe Alaris CC, epiduralpumpe CADD

Har grunnleggende kunnskap om tolkning av syre/base og teoretisk opplæring i engangspunksjon

Har grunnleggende kunnskap om trakeostomi

Kan koble og kontrollere ventilasjonsbag

Kan utføre systematisk klinisk undersøkelse og identifisere normale og patologiske funn ved palpasjon, perkusjon, inspeksjon og auskultasjon. Hovedfokus er kardio-pulmonal undersøkelse og tarmlyder.

Kan bruke medisinsk utstyr; BiPAP/CPAP (V60), inhalasjonsbehandling med Aeroneb, fukter Fisher & Paykel MR 850 (bruksområder, koble utstyr og slangesett, riktig maske, standard innstilling).

Kan samarbeide, lede team, ta beslutninger, prioritere, iverksette tiltak

Kan bruke ISBAR som kommunikasjonsverktøy

Kan bruke ulike screeningsverktøy

Vurderer etiske problemstillinger

Arbeids- og undervisningsformer

Ulike individuelle og gruppebaserte læringsmetoder blir brukt: undervisning, simulering, ferdighetstrening, klinisk undersøkelse, klinisk veiledning, sjekklister og e-læringskurs. Det tilstrebes ca. 50:50 fordeling mellom undervisning og ferdighetstrening.

Undervisning

Hver modul har teoretisk undervisning om ulike sykdomstilstander og behandling av disse.

Ferdighetstrening

Kvalitetssikring i bruk av medisinsk utstyr og grunnleggende kompetanse til å utføre systematisk klinisk undersøkelse av pasienter. Hovedfokus på obstruktive tilstander, pneumoni og sepsisutvikling, stuvning og hjertelyder (bilyd, arytmi).

Simulering

Deltakerne trener i team på observasjon av pasient, identifisere kliniske problemstillinger, formidle observasjoner til kollegaer og samarbeide om å iverksette tiltak. Hensikten er å anvende prosedyrer, evne til kritisk tenkning, beslutninger og evne til kommunikasjon og teamarbeid i en akuttsituasjon. Simuleringen er basert på teoretisk undervisning, ferdighets- og kommunikasjonstrening, klinisk undersøkelse og klinisk veiledning.

Klinisk veiledning

Deltakere får to dager veiledning med intensivsykepleier mellom/etter modulene, for å knytte tilegnede ferdigheter til klinisk praksis. Veiledningen har hovedfokus på systematisk observasjon og vurdering av pasientens vitale funksjoner og grunnleggende behov, samt sykepleierens evne til prioritering og gjennomføring av planlagte tiltak.

Hensikt med pasientnær veiledning er å få tid og rom til refleksjon knyttet til pasientens sykdomstilstand og mulige komplikasjoner. Deltakerne skal både vurdere og prioritere den enkelte pasient og få trening i å anvende klinisk undersøkelse som auskultasjon av lunge, hjerte og mage-tarm. Vurdere sirkulasjon, nevrologisk status, hud og hygiene, samt bruk av medisinsk utstyr.

Veileder og deltaker følger primært en pasient pr. dag. Aktuelle enheter: Intensiv, MIO, TIO, Postoperativ seksjon og BSA, ev. bruke overvåkingsenhetene.

Organisering

OK-programmet er organisert i tre moduler som tilbys vår og høst. Hver modul har varighet på tre-fire dager og totalt to veiledningsdager.

OK-programmet har en varighet på til sammen 12 aktive dager med undervisning og veiledning innenfor perioden. Det bør settes av tid mellom modulene til gjennomføring av kompetanseplan i Kompetanseportalen.

Deltaker i OK-programmet tas ut av turnus i de 12 dagene programmet pågår (10 dager undervisning/2 dager veiledning).

Arbeidskrav

Refleksjonsnotat:

Deltaker skriver et refleksjonsnotat fra en av veiledningsdagene. Hensikten er å beskrive en læringssituasjon og refleksjoner knyttet til denne. Notatet skal inneholde en kort innledning, oppsummering av klinisk relevans i tillegg til drøfting. Notatet skrives individuelt (ca. 500-1000 ord) og leveres i Kompetanseportalen. Innlevering godkjennes av ansvarlige for programmet.

Godkjenning

All undervisning er obligatorisk. Klinisk eksaminasjon, veiledning, refleksjonsnotat og simulering krever signering for å få godkjent kompetanseplan i Kompetanseportalen. Det kan ikke avvikles ferie eller annet planlagt fravær i den perioden man deltar i OK-programmet.